Dié tyd van die jaar is daar ’n skatkis van groente en vrugte in seisoen. Ek maak pangebraaide aspersies met ’n skeut suurlemoen en doop dit in ’n romerige béarnaise-sous. Artisjokke word met water, ekstrasuiwer olyfolie en suurlemoensap tot sag in ’n pot gestowe en saam met snye warm ciabatta bedien.
Mielies word oor die kole gebraai en direk van die vuur af saam met ryk geel plaasbotter en sout geëet. Eiervrug en rooi soetrissies maak ’n draai in die oond en wals dan saam met stukkies feta, vars pietersielie en balsamiese asyn op die tafel. En spesiaal vir my Ier omskep ek donkerpers beet in ’n lente-pienk risotto.
Wel, dit was so lekker dat my Ier my ook amper opgeëet het! Onthou dat die rys altyd daardie byt moet hê, maar as jy daarvan ’n bietjie sagter hou, stoom dit vir nog ’n minuut. Nie langer nie, anders maak jy ryspap. Onthou om die pot onmiddellik oop te maak om die stoomproses te stop. Om bietjie aweregs te wees, het ek rooiwyn gebruik wat die aardse beetsmaak aanvul en bygedra het tot die pragtige pienk kleur.
Ek het onlangs ’n geïnspireerde wyn-en- smaakbelewenis saam met De Wetshof bygewoon. Ek is verlief op die ongehoute Limestone Hill Chardonnay 2018 met sy pomelo- en neutgeure. Die wyn paar uitstekend met oesters, romerige pastageregte, ligte kerries, geroosterde vark- en kalfsvleis.
“Deur die jaar wat die 2018-oes voorafgegaan het, het Robertson minder as die helfte van die gemiddelde jaarlikse reënval van 300 mm gekry – en dit het ’n deurslaggewende rol gespeel in die aanloop tot vanjaar se oes,” sê Johann.
Gelukkig het die hoë klei-inhoud van De Wetshof se grond baie gehelp om die wingerde aan die lewe te hou danksy klei se waterhouvermoë. “Water wat die grond diep binnegedring het waar die meeste van die wortels is, het die grond vogtig en koel gehou. Dit het die plant in staat gestel om deur die prosesse van bot, korrelset, deurslaan en algehele rypwording te gaan in toestande wat bevorderlik is vir ’n gesonde oes.”
As jy ’n ouskoolse rocker is, maar nog nie dié groep se musiek raak geluister het nie, is dit nou ’n goeie tyd daarvoor.
Dié nuweling se eerste enkelsnit is ’n opgewekte popliedjie en vertel die storie van ’n skamerige outjie wat nie weet hoe om ’n meisie na die matriekafskeid te vra nie.
Dié popliedjie van hul album Vrede waarmee hulle nou op toer is, het ’n effense rockaanslag. Daarin besing hulle die rustigheid van ’n plaasomgewing. Dis ’n lekkerluisterliedjie vir die langpad.